ਏਲੀਅਨ (ਫ਼ਿਲਮ)
ਏਲੀਅਨ 1979 ਦੀ ਇੱਕ ਵਿਗਿਆਨਿਕ ਕਲਪਨਾ ਅਧਾਰਿਤ ਹੌਰਰ ਫ਼ਿਲਮ ਹੈ ਜਿਸਨੂੰ ਰਿਡਲੀ ਸਕੌਟ ਦੁਆਰਾ ਨਿਰਦੇਸ਼ਿਤ ਕੀਤਾ ਹੈ। ਇਸ ਫ਼ਿਲਮ ਵਿੱਚ ਸਿਗੌਰਨੀ ਵੀਵਰ, ਟੌਮ ਸਕੇਰਿਟ, ਵੇਰੌਨਿਕਾ ਕਾਰਟਰ੍ਹਾਈਟ, ਹੈਰੀ ਡੀਨ ਸਟੈਂਟਨ, ਜੌਨ ਹਰਟ, ਇਆਨ ਹੋਲਮ ਅਤੇ ਯਾਫੇ ਕੋਟੋ ਮੁੱਖ ਭੂਮਿਕਾਵਾਂ ਵਿੱਚ ਹਨ। ਇਹ ਏਲੀਅਨ ਫ਼ਰੈਂਚਾਇਜ਼ੀ ਦੀ ਪਹਿਲੀ ਫ਼ਿਲਮ ਹੈ। ਇਸ ਫ਼ਿਲਮ ਦਾ ਸਿਰਲੇਖ ਇੱਕ ਬਹੁਤ ਜ਼ਿਆਦਾ ਤਿੱਖੇ ਸੁਭਾਅ ਵਾਲੇ ਆਲੌਲਿਕ ਪ੍ਰਾਣੀ ਵੱਲ ਇਸ਼ਾਰਾ ਕਰਦਾ ਹੈ ਜਿਹੜਾ ਕਿ ਇੱਕ ਸਪੇਸਸ਼ਿਪ ਦੇ ਉੱਪਰ ਹਮਲਾ ਕਰ ਦਿੰਦਾ ਹੈ। ਇਸ ਫ਼ਿਲਮ ਦਾ ਨਿਰਮਾਣ ਗੋਰਡਨ ਕੈਰਲ, ਡੇਵਿਡ ਗਿਲਰ ਅਤੇ ਵਾਲਟਰ ਹਿੱਲ ਦੁਆਰਾ ਉਹਨਾਂ ਦੀ ਕੰਪਨੀ ਬਰੈਂਡੀਵਾਈਨ ਪ੍ਰੋਡਕਸ਼ਨਜ਼ ਦੇ ਜ਼ਰੀਏ ਕੀਤਾ ਗਿਆ ਸੀ। ਇਸਦੀ ਵੰਡ 20ਵੀਂ ਸੈਂਚਰੀ ਫ਼ੌਕਸ ਦੁਆਰਾ ਕੀਤੀ ਗਈ ਸੀ। ਏਲੀਅਨ 25 ਮਈ, 1979 ਨੂੰ ਅਮਰੀਕਾ ਵਿੱਚ 6 ਸਤੰਬਰ ਨੂੰ ਇੰਗਲੈਂਡ ਵਿੱਚ ਰਿਲੀਜ਼ ਕੀਤੀ ਗਈ। ਇਸ ਫ਼ਿਲਮ ਨੂੰ ਬਹੁਤ ਸਰਾਹਿਆ ਗਿਆ ਅਤੇ ਸਭ ਤੋਂ ਵਧੀਆ ਵਿਜ਼ੂਅਲ ਇਫ਼ੈਕਟਾਂ ਲਈ ਇਸ ਫ਼ਿਲਮ ਨੂੰ ਅਕਾਦਮੀ ਇਨਾਮ ਮਿਲਿਆ। ਇਸ ਤੋਂ ਇਲਾਵਾ ਇਸਨੂੰ ਤਿੰਨ ਸੈਟਰਨ ਅਵਾਰਡ ਵੀ ਮਿਲੇ ਜਿਸ ਵਿੱਚ ਸਭ ਤੋਂ ਵਧੀਆ ਵਿਗਿਆਨਿਕ ਕਲਪਨਾ ਅਧਾਰਿਤ ਫ਼ਿਲਮ, ਸਭ ਤੋਂ ਵਧੀਆ ਨਿਰਦੇਸ਼ਨ ਅਤੇ ਸਭ ਤੋਂ ਵਧੀਆ ਸਹਾਇਕ ਅਭਿਨੇਤਰੀ ਦੇ ਅਵਾਰਡ ਸ਼ਾਮਿਲ ਸਨ। ਇਸ ਫ਼ਿਲਮ ਨੂੰ ਅੱਜਤੱਕ ਦੀਆਂ ਸਭ ਤੋਂ ਵਧੀਆ ਫ਼ਿਲਮਾਂ ਵਿੱਚੋਂ ਇੱਕ ਗਿਣਿਆ ਜਾਂਦਾ ਹੈ। 2002 ਵਿੱਚ ਇਸਨੂੰ ਲਾਇਬ੍ਰੇਬੀ ਔਫ਼ ਕੌਂਗਰੈਸ ਦੁਆਰਾ ਨੈਸ਼ਨਲ ਫ਼ਿਲਮ ਰਜਿਸਟਰੀ ਵਿੱਚ ਵੀ ਰੱਖਿਆ ਗਿਆ ਸੀ। 2008 ਵਿੱਚ ਇਸ ਫ਼ਿਲਮ ਨੂੰ ਅਮੈਰੀਕਨ ਫ਼ਿਲਮ ਇੰਸਟੀਟਿਊਟ ਦੁਆਰਾ ਸਭ ਤੋਂ ਵਧੀਆ ਵਿਗਿਆਨਿਕ ਕਲਪਨਾ ਅਧਾਰਿਤ ਫ਼ਿਲਮਾਂ ਦੀ ਸੂਚੀ ਵਿੱਚ ਸੱਤਵੇਂ ਸਥਾਨ ਉੱਤੇ ਰੱਖਿਆ ਗਿਆ ਸੀ ਅਤੇ ਐਂਪਾਇਰ ਮੈਗਜ਼ੀਨ ਦੁਆਰਾ 500 ਫ਼ਿਲਮਾਂ ਦੀ ਸੂਚੀ ਵਿੱਚ 33ਵੇਂ ਸਥਾਨ ਉੱਤੇ ਰੱਖਿਆ ਗਿਆ ਸੀ। ਇਸ ਫ਼ਿਲਮ ਦੀ ਸਫ਼ਲਤਾ ਤੋਂ ਬਾਅਦ ਏਲੀਅਨ ਫ਼ਰੈਂਚਾਈਜ਼ੀ ਨੇ ਬਹੁਤ ਸਾਰੇ ਨਾਵਲ, ਕੌਮਿਕ ਕਿਤਾਬਾਂ, ਵੀਡੀਓ ਗੇਮਾਂ ਅਤੇ ਖਿਡਾਉਣਿਆਂ ਦੀ ਦੀ ਰਚਨਾ ਕੀਤੀ। ਇਹ ਫ਼ਿਲਮ ਵੀਵਰ ਦੀ ਪਹਿਲੀ ਫ਼ਿਲਮ ਸੀ ਜਿਸ ਵਿੱਚ ਉਸਨੇ ਮੁੱਖ ਭੂਮਿਕਾ ਨਿਭਾਈ ਸੀ। ਉਸਦਾ ਕਿਰਦਾਰ ਐਲਨ ਰਿਪਲੇ ਏਲੀਅਨ ਪ੍ਰਾਣੀਆਂ ਨਾਲ ਲੜਦਾ ਹੈ ਜਿਹੜਾ ਕਿ ਇਸ ਫ਼ਿਲਮ ਲੜੀ ਦੇ ਅਗਲੇ ਭਾਗਾਂ ਵਿੱਚ ਜਾਰੀ ਰਹਿੰਦਾ ਹੈ ਜਿਸ ਵਿੱਚ ਏਲੀਅਨਜ਼ (1986), ਏਲੀਅਨ 3 (1992) ਅਤੇ ਏਲੀਅਨ ਰੈਸੂਰੈਕਸ਼ਨ (1997) ਫ਼ਿਲਮਾਂ ਸ਼ਾਮਿਲ ਹਨ।